CELEX: 
Language: sk
Date: 2020-08-31 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení článok 25 nariadenia Európskeho parlamentu a Rady (ES) č. 1272/2008 o klasifikácii, označovaní a balení látok a zmesí, pokiaľ ide o farby namiešané podľa želania zákazníka

EURÓPSKA
                              KOMISIA

                                                       V Bruseli 31. 8. 2020
                                                       C(2020) 5759 final

                     DELEGOVANÉ NARIADENIE KOMISIE (EÚ) …/…

                                          z 31. 8. 2020,

     ktorým sa mení článok 25 nariadenia Európskeho parlamentu a Rady (ES) č. 1272/2008
       o klasifikácii, označovaní a balení látok a zmesí, pokiaľ ide o farby namiešané podľa
                                         želania zákazníka

                                   (Text s významom pre EHP)

SK                                                                                             SK
 ---pagebreak---                                           DÔVODOVÁ SPRÁVA

     1.      KONTEXT DELEGOVANÉHO AKTU
     Podľa článku 45 ods. 1 nariadenia (ES) č. 1272/2008 sú ustanovené orgány členských štátov
     zodpovedné za prijímanie informácií od dovozcov a následných užívateľov o nebezpečných
     chemických zmesiach, ktoré uvádzajú na trh. Nariadením Komisie (EÚ) 2017/542 sa zmenilo
     nariadenie (ES) č. 1272/2008 doplnením prílohy, v ktorej sa harmonizujú informácie, ktoré sa
     majú poskytovať v súvislosti s reakciou na ohrozenie zdravia (ďalej len „príloha VIII“)1.
     Príloha VIII bola prijatá v marci 2017. Členské štáty a zainteresované strany odvetvia po
     prijatí vyzývali na zmeny prílohy VIII pred dátumom na dosiahnutie súladu s ňou z dôvodu
     závažných obáv súvisiacich so vykonateľnosťou požiadaviek2. Komisia dala vypracovať
     štúdiu na posúdenie legitimity nárokov a vplyvu na zodpovedné subjekty a dospela k záveru,
     že zmena prílohy VIII je skutočne nevyhnutná. Zmena by predstavovala druhú zmenu
     nariadenia od prijatia nariadenia (EÚ) 2020/11, ktorým sa odložil dátum na dosiahnutie
     súladu v prípade zmesí na spotrebiteľské použitie a ktorého cieľom bol jednoduchší výklad
     pravidiel, zlepšovanie vnútornej súdržnosti a zmiernenie určitých neúmyselných dôsledkov,
     ktoré sa prejavili až po prijatí nariadenia (EÚ) 2017/542.
     Komisia teraz navrhuje doplniť do článku 25 odsek 8, ako aj zmeniť prílohu VIII k nariadeniu
     (ES) č. 1272/2008, čím sa vyriešia uvedené problémy so vykonateľnosťou požiadaviek.
     V súlade so splnomocneniami udelenými na základe nariadenia (ES) č. 1272/2008 zmeneného
     nariadením (EÚ) 2019/1243, a najmä na základe jeho článku 53c, Komisia prijme samostatný
     delegovaný akt pre každú právomoc, ktorá sa na ňu deleguje. Keďže právomoci na zmenu
     článku 25 a prílohy VIII sú odlišné, Komisia navrhuje dva samostatné delegované akty.
     Tento navrhovaný akt obsahuje doplnenie odseku 8 do článku 25, ktorým sa zabezpečí
     riešenie pre farby namiešané podľa želania zákazníka. Akt predstavuje len časť riešenia,
     konkrétne dôsledok pre povinnosť označovania v článku 25 nariadenia (ES) č. 1272/2008
     týkajúci sa nepotrebnosti vytvárať UFI pre farby namiešané podľa želania zákazníka.
     Nepotrebnosť vytvárať UFI pre farby namiešané podľa želania zákazníka, ktorá je ďalšou
     súčasťou riešenia, sa stanovuje v delegovanom nariadení Komisie (EÚ) RRRR/XXX
     [C(2020)5759].

     2.      KONZULTÁCIE PRED PRIJATÍM AKTU
     Podľa článku 53a ods. 4 nariadenia (ES) č. 1272/2008 prebehli konzultácie s odborníkmi
     vymenovanými jednotlivými členskými štátmi v príslušnej expertnej skupine CARACAL
     [príslušné orgány pre nariadenie REACH a CLP (E02385)] podľa pravidiel
     Medziinštitucionálnej dohody o lepšej tvorbe práva z 13. apríla 20163.
     Okrem toho bola na účely spätnej väzby v období od 12. mája 2020 do 9. júna 2020
     uverejnená iniciatíva týkajúca sa zavedenia požiadaviek na označovanie pre farby namiešané
     podľa želania zákazníka relevantné pre toxikologické centrá s názvom „Introducing labelling
     requirements       for      bespoke       paints     relevant      for      poison   centers“
     (https://ec.europa.eu/info/law/better-regulation/have-your-say/initiatives/12315-Amending-

     1
            Ú. v. EÚ L 78, 23.3.2017, s. 1 – 12.
     2
            Napríklad dopady na možnosť dodržania súladu zmesí s veľmi variabilným zložením z dôvodu
            prirodzeného pôvodu ich zložiek; náročnosť poznania presného zloženia výrobkov v prípadoch
            zahŕňajúcich zložité dodávateľské reťazce; a vplyv viacerých dodávateľov zložiek zmesi s rovnakými
            technickými vlastnosťami a nebezpečnosťami.
     3
            Ú. v. EÚ L 123, 12.5.2016, s. 1.

SK                                                      1                                                        SK
 ---pagebreak---      Regulation-EC-No-1272-2008-as-regards-supplemental-labelling-information-for-emergency-
     health-response). Získanú spätnú väzbu verejnosti možno zhrnúť takto:
     Komisia dostala 46 pripomienok od jednotlivcov a organizácií, prevažne prepojených
     s chemickým priemyslom a so sídlom najmä v Európe.
     Konkrétnejšie, veľkú väčšinu pripomienok predložili zainteresované strany z oblasti
     priemyslu (92 % pripomienok predložili buď spoločnosti alebo obchodné
     organizácie/združenia), zatiaľ čo pripomienky predložené inými subjektmi tvorili celkovo
     8 % (4 % – občania EÚ, 2 % – MVO, 2 % – iné subjekty).
     Subjekty, ktoré poskytli spätnú väzbu, celkovo veľmi pozitívne vítali tento navrhovaný akt,
     v ktorom sa podľa nich dosiahol významný pokrok smerom k dosiahnutiu vykonateľného
     riešenia pre farby namiešané podľa želania zákazníka.
     Vo veľkej väčšine pripomienok sa vyskytla žiadosť o oddialenie prvého dátumu na
     dosiahnutie súladu, ktorým je 1. január 2021, stanoveného v delegovanom nariadení Komisie
     (EÚ) RRRR/XXX [C(2020)5759]. K dôvodom, ktoré sa uviedli, patrili vysoké počty zmesí,
     ktoré by sa podľa tvrdení museli oznámiť, odklad prijatia tohto aktu v porovnaní s pôvodným
     harmonogramom vzhľadom na COVID-19 a následná nemožnosť prijať tento akt pred letným
     legislatívnym moratóriom Európskeho parlamentu a Rady4, obavy z toho, že potrebné nástroje
     IT vyvíjané v ECHA, ktorým odvetvie musí prispôsobiť svoje systémy, nemusia byť
     pripravené načas, ako aj obavy z toho, že IT systémy členských štátov by mohli byť
     vystavené potenciálnemu narušeniu bezpečnosti, ak nástroje nebudú pripravené načas.
     Komisia nemá v úmysle oddialiť dátum na dosiahnutie súladu stanovený na 1. januára 2021
     z týchto dôvodov: Európska chemická agentúra (ďalej len „agentúra“) vyvinula a uverejnila
     formát predloženia podľa časti C prílohy VIII už v apríli 2019. Agentúra ďalej vyvinula
     a zriadila databázu s funkciou vyhľadávania, ktorá je v prevádzke už od novembra 2019.
     Pokiaľ ide o pripravenosť IT systémov členských štátov, prípravy ich prístupu do uvedenej
     databázy s funkciou vyhľadávania postupujú podľa plánu v prípade všetkých členských
     štátov, ktoré si zvolili, že uvedenú databázu agentúry s funkciou vyhľadávania budú využívať.
     Členské štáty získajú prístup do uvedenej databázy s funkciou vyhľadávania len pod
     podmienkou splnenia všetkých bezpečnostných požiadaviek, takže obavy, pokiaľ ide
     o narušenia bezpečnosti, sú neopodstatnené.
     Pokiaľ ide o odklad z dôvodu COVID-19 a následnej nemožnosti prijať tento akt pred letným
     legislatívnym moratóriom spoluzákonodarcov, Komisia odhaduje, že tento odklad bude
     predstavovať približne dva a pol mesiaca. Komisia je však toho názoru, že to nie je dôvod na
     odloženie dátumu na dosiahnutie súladu.
     Zo spätnej väzby vyplynulo, že od 1. januára 2021 bude nutné oznámiť značný počet zmesí.
     Treba vziať do úvahy, že prílohou VIII sa iba harmonizuje formát predloženia a že povinnosti
     týkajúce sa predloženia podľa článku 45 sú uplatniteľné už odvtedy, ako nariadenie (ES)
     č. 1272/2008 nadobudlo účinnosť. V nariadení (EÚ) 2017/542 sa počíta s prechodným
     obdobím do 1. januára 2025 v prípade zmesí, ktoré už boli oznámené v rámci vnútroštátnych
     systémov, takže v prípade zmesí už uvedených na trh možno túto výhodu využiť.
     Pokiaľ ide o zavedenie článku 25 ods. 8, vyskytli sa pripomienky, že nie je stanovená žiadna
     prahová hodnota koncentrácie nebezpečných zmesí obsiahnutých vo farbách namiešaných
     podľa želania zákazníka, od ktorej by bolo UFI nutné uvádzať, pričom navrhnutá bola
     prahová hodnota 10 %. Expertná skupina uvedená vyššie, s ktorou prebehli konzultácie, danú
     záležitosť prediskutovala a dospela k záveru, že na zabezpečenie primeranej reakcie na

     4
            Ú. v. EÚ L 123, 12.5.2016, s. 1.

SK                                                2                                                  SK
 ---pagebreak---      ohrozenie zdravia je nutné stanoviť oveľa nižšiu prahovú hodnotu. Zaviedla sa prahová
     hodnota 0,1 %, ktorá je v súlade s prahovou hodnotou pre identifikáciu nebezpečných zložiek
     v oznámení.
     Pokiaľ ide o článok 25 ods. 8 druhý pododsek, ktorým sa zavádza povinnosť zahrnúť
     koncentráciu zmesi s jednoznačným identifikátorom zloženia na etiketu farby namiešanej
     podľa želania zákazníka v prípade, že presahuje 5 %, zainteresované strany z oblasti
     priemyslu navrhli zvýšiť prahovú hodnotu na 10 % v záujme náležitej ochrany dôverných
     obchodných informácií. Expertná skupina uvedená vyššie, s ktorou prebehli konzultácie, danú
     záležitosť prediskutovala a dospela k záveru, že stanovený limit by sa mal zachovať s cieľom
     zabezpečiť primeranú reakciu na ohrozenie zdravia, pričom zohľadnila predovšetkým
     skutočnosť, že väčšina farieb je vyrábaná s koncentráciou každej farbiacej zložky
     nepresahujúcou 5 %. Komisia zastáva názor, že keďže návrh znenia už umožňuje uviesť
     určitý rozsah koncentrácie namiesto konkrétnej koncentrácie, možnosť reverzného
     inžinierstva chemického zloženia zmesi je výrazne znížená, a že poskytnuté argumenty neboli
     dostatočne podložené na to, aby sa dalo opodstatniť dodatočné zníženie úrovne bezpečnosti.
     Ďalšie návrhy sa týkali rozšírenia vymedzenia „farby namiešanej podľa želania zákazníka“ na
     „zmesi farieb namiešaných podľa želania zákazníka“ v článku 25 ods. 8 treťom pododseku
     a v časti A oddiele 2.4 bode 5 prílohy VIII s cieľom umožniť, aby sa výnimka mohla využiť
     v prípade všetkých zmesí farieb namiešaných podľa želania zákazníka. Podľa názoru Komisie
     je potrebné rozlišovať medzi zmesami, ktorých účelom je pridanie farby, a zmesami, ktoré sú
     zafarbené. Zafarbené zmesi nemožno zaradiť pod vymedzenie „farby“. V súvislosti s inými
     zmesami farieb namiešanými podľa želania zákazníka neboli poskytnuté žiadne trhové údaje
     alebo údaje o výskyte, a tak by bolo rozšírenie vymedzenia bez akýchkoľvek podporných
     údajov neopodstatnené.
     V ďalších pripomienkach sa odporúčalo vo vymedzení „farby namiešanej podľa želania
     zákazníka“ vymazať odkaz na „obmedzené množstvá“. Komisia je presvedčená, že táto
     konkretizácia je nevyhnutná v záujme jasného vymedzenia pojmu farby namiešanej podľa
     želania zákazníka, keďže bez nej by mohlo byť na trh uvedené neobmedzené množstvo farieb
     namiešaných podľa želania zákazníka, výsledkom čoho by išlo o odlišný rizikový scenár.
     Akýkoľvek konkrétny limit, ktorý by sa stanovil, by bol zároveň arbitrárny a neopodstatnený,
     keďže vymedzenie by malo vyhovovať rozličným prípadovým scenárom.
     Okrem toho bolo navrhnuté zahrnúť do vymedzenia farby namiešanej podľa želania
     zákazníka v článku 25 ods. 8 treťom pododseku a v časti A oddiele 2.4 bode 5 prílohy VIII
     „priemyselné farby a atramenty namiešané podľa želania zákazníka“ vzhľadom na to, že
     zmiešavanie farebných odtieňov alebo farieb v mieste predaja existuje aj v priemyselnom
     segmente. Vzhľadom na nedostatok dôkazov o potrebe výnimky pre takéto farby a neskoré
     načasovanie žiadosti Komisia nepovažuje za opodstatnené výnimku rozšíriť. Záležitosti
     týkajúce sa farieb namiešaných podľa želania zákazníka sa prediskutovali aj s expertnou
     skupinou uvedenou vyššie, s ktorou prebehli konzultácie, a väčšina expertov uprednostnila
     zjednodušenie nijakým spôsobom nerozširovať.
     Boli doručené pripomienky, v ktorých sa odporúčalo umožniť väčšiu pružnosť, pokiaľ ide
     o umiestnenie jednoznačného identifikátora resp. identifikátorov zloženia (UFI) na iné časti
     obalu (napr. na vrchnú časť, na uzáver), miesto jeho umiestnenia v časti pre doplňujúce
     informácie na etikete alebo obale spolu s ostatnými prvkami označovania, ako sa stanovuje
     v článku 29 ods. 4a a časti A oddiele 5.3 prílohy VIII. Komisia zastáva názor, že súčasné
     ustanovenia umožňujú dostatočnú pružnosť, pokiaľ ide o umiestnenie UFI.

SK                                                3                                                 SK
 ---pagebreak---      3.     PRÁVNE PRVKY DELEGOVANÉHO AKTU
     Týmto právnym aktom sa mení nariadenie (ES) č. 1272/2008. Právnym základom tohto
     delegovaného aktu je článok 53 ods. 1 nariadenia (ES) č. 1272/2008.

SK                                          4                                           SK
 ---pagebreak---                          DELEGOVANÉ NARIADENIE KOMISIE (EÚ) …/…

                                                   z 31. 8. 2020,

     ktorým sa mení článok 25 nariadenia Európskeho parlamentu a Rady (ES) č. 1272/2008
       o klasifikácii, označovaní a balení látok a zmesí, pokiaľ ide o farby namiešané podľa
                                         želania zákazníka

                                          (Text s významom pre EHP)

     EURÓPSKA KOMISIA,
     so zreteľom na Zmluvu o fungovaní Európskej únie,
     so zreteľom na nariadenie Európskeho parlamentu a Rady (ES) č. 1272/2008 zo 16. decembra
     2008 o klasifikácii, označovaní a balení látok a zmesí, o zmene, doplnení a zrušení smerníc
     67/548/EHS a 1999/45/ES a o zmene a doplnení nariadenia (ES) č. 1907/20065, a najmä na
     jeho článok 53 ods. 1,
     keďže:
     (1)      Nariadenie (ES) č. 1272/2008 bolo zmenené nariadením Komisie (EÚ) 2017/5426
              s cieľom doplniť určité požiadavky na predkladanie informácií týkajúcich sa reakcie
              na ohrozenie zdravia a zahrnúť „jednoznačný identifikátor zloženia“ (ďalej len „UFI“)
              do doplňujúcich informácií uvedených na etikete nebezpečnej zmesi. Od dovozcov
              a následných užívateľov sa vyžaduje, aby požiadavky začali dodržiavať v etapách
              podľa série dátumov na dosiahnutie súladu v závislosti od použitia zmesi, ktorá sa
              uvádza na trh.
     (2)      Odvetvie farieb upozornilo na konkrétnu obavu týkajúcu sa vykonateľnosti
              požiadaviek súvisiacich s reakciou na ohrozenie zdravia v prípade farieb vyrábaných
              v obmedzených množstvách na zákazku pre individuálneho spotrebiteľa alebo
              profesionálneho užívateľa v mieste predaja. V záujme uspokojenia dopytu zákazníkov
              po veľmi špecifických farebných odtieňoch sa od formulátorov môže požadovať, aby
              pripravovali a dodávali farby s takmer neobmedzeným množstvom rôznych zložení.
              Na účely dodržiavania súladu s požiadavkami súvisiacimi s reakciou na ohrozenie
              zdravia by sa preto od formulátorov požadovalo buď vopred predložiť informácie
              a vytvoriť UFI pre nesmierne veľké množstvo farieb všetkých možných farebných
              kombinácií, z ktorých by sa v skutočnosti mnohé nemuseli nikdy dodať, alebo
              pozdržať každé dodanie na mieste predaja až do predloženia informácií a vytvorenia
              UFI. Oba prístupy by pre odvetvie farieb namiešaných podľa želania zákazníka
              predstavovali neprimeranú záťaž.
     (3)      V záujme zamedzenia neprimeranému administratívnemu zaťaženiu, predovšetkým
              pokiaľ ide o malé a stredné podniky, sa v prípade farieb namiešaných podľa želania
              zákazníka požiadavky musia zmeniť delegovaným nariadením Komisie (EÚ)

     5
              Ú. v. EÚ L 353, 31.12.2008, s. 1.
     6
              Nariadenie Komisie (EÚ) 2017/542 z 22. marca 2017, ktorým sa mení nariadenie Európskeho
              parlamentu a Rady (ES) č. 1272/2008 o klasifikácii, označovaní a balení látok a zmesí doplnením
              prílohy o harmonizovaných informáciách súvisiacich s reakciou na ohrozenie zdravia (Ú. v. EÚ L 78,
              23.3.2017, s. 1).

SK                                                        5                                                        SK
 ---pagebreak---             RRRR/XXX [Úrad pre publikácie: vložte odkaz na delegované nariadenie Komisie
            …, ktorým sa mení nariadenie Európskeho parlamentu a Rady (ES) č. 1272/2008
            o klasifikácii, označovaní a balení látok a zmesí s cieľom zlepšiť vykonateľnosť
            požiadaviek na informácie v súvislosti s reakciou na ohrozenie zdravia, C(2020)5759]
            s cieľom poskytnúť možnosť výnimky z povinnosti oznamovania v prípade farieb
            namiešaných podľa želania zákazníka stanovenej v prílohe VIII k nariadeniu (ES)
            č. 1272/2008, ako aj z požiadavky podľa uvedenej prílohy týkajúcej sa vytvorenia
            UFI. V takom prípade však jednotlivé zmesi obsiahnuté vo farbách namiešaných
            podľa želania zákazníka musia naďalej podliehať všetkým požiadavkám prílohy VIII,
            aby sa toxikologickým centrám umožnilo stanoviť vhodnú reakciu na ohrozenie
            zdravia.
     (4)    Vzhľadom na to je primerané zmeniť článok 25 nariadenia (ES) č. 1272/2008 tak, že
            sa stanoví pravidlo pre farby namiešané podľa želania zákazníka, podľa ktorého sa
            nebudú oznamovať žiadne informácie a nebudú sa vytvárať žiadne príslušné UFI, ale
            bude sa vyžadovať uvádzanie UFI všetkých zmesí obsiahnutých vo farbe namiešanej
            podľa želania zákazníka na etikete farby namiešanej podľa želania zákazníka. Okrem
            toho, ak koncentrácia zmesi s UFI obsiahnutej vo farbe namiešanej podľa želania
            zákazníka presahuje 5 %, táto koncentrácia by sa mala zahrnúť do doplňujúcich
            informácií uvedených na etikete farby namiešanej podľa želania zákazníka, pretože je
            väčšia pravdepodobnosť, že zmesi s takouto koncentráciou vo farbách namiešaných
            podľa želania zákazníka budú relevantné z hľadiska reakcie na ohrozenie zdravia.
     (5)    Vzhľadom na to, že sa termín 1. januára 2021 na dosiahnutie súladu v prípade zmesí
            na spotrebiteľské a profesionálne použitie stanovený v prílohe VIII k nariadeniu (ES)
            č. 1272/2008 blíži a že toto nariadenie umožňuje všetkým odvetviam dodržiavať
            uvedenú prílohu, by toto nariadenie malo nadobudnúť účinnosť čo najskôr.
     (6)    Nariadenie (ES) č. 1272/2008 by sa preto malo zodpovedajúcim spôsobom zmeniť,
     PRIJALA TOTO NARIADENIE:

                                              Článok 1
     V článku 25 nariadenia (ES) č. 1272/2008 sa dopĺňa tento odsek:
             „8. V prípade farby namiešanej podľa želania zákazníka, pre ktorú sa nevykonalo
             žiadne predloženie v súlade s prílohou VIII a nevytvoril sa ani príslušný jednoznačný
             identifikátor zloženia, sa jednoznačné identifikátory zloženia všetkých zmesí
             obsiahnutých vo farbe namiešanej podľa želania zákazníka v koncentrácii
             presahujúcej 0,1 %, ktoré samotné podliehajú oznámeniu podľa článku 45, musia
             zahrnúť do doplňujúcich informácií na etikete farby namiešanej podľa želania
             zákazníka, pričom sa musia uviesť všetky spolu, v zostupnom poradí podľa
             koncentrácie zmesí vo farbe namiešanej podľa želania zákazníka v súlade
             s ustanoveniami časti A oddielu 5 prílohy VIII.
             V prípade, na ktorý sa vzťahuje prvý pododsek, keď koncentrácia zmesi
             s jednoznačným identifikátorom zloženia vo farbe namiešanej podľa želania
             zákazníka presahuje 5 %, koncentrácia danej zmesi sa musí zahrnúť aj do
             doplňujúcich informácií na etikete farby namiešanej podľa želania zákazníka hneď
             vedľa jej jednoznačného identifikátora zloženia v súlade s časťou B oddielom 3.4
             prílohy VIII.

SK                                                6                                                  SK
 ---pagebreak---              Na účely tohto odseku „farba namiešaná podľa želania zákazníka“ je farba vyrábaná
             v obmedzených množstvách na zákazku pre individuálneho spotrebiteľa alebo
             profesionálneho užívateľa v mieste predaja tónovaním alebo miešaním farieb.“

                                              Článok 2
     Toto nariadenie nadobúda účinnosť dňom nasledujúcim po jeho uverejnení v Úradnom
     vestníku Európskej únie.

     Toto nariadenie je záväzné v celom rozsahu a priamo uplatniteľné v členských štátoch.
     V Bruseli 31. 8. 2020

                                                Za Komisiu
                                                predsedníčka
                                                Ursula VON DER LEYEN

SK                                                7                                              SK